Kommissionens forordning (EF) nr. 347/2002

af 25. februar 2002

om anvendelse af den i artikel 30 i Rådets forordning (EF) nr. 1493/1999 omhandlede krisedestillation for bordvin i Frankrig

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 2585/2001(2), særlig artikel 30 og 33, og

ud fra følgende betragtninger:

(1) Efter artikel 30 i forordning (EF) nr. 1493/1999 kan der indledes en krisedestillation i tilfælde af usædvanlige markedsforstyrrelser som følge af stor overskudsproduktion. Foranstaltningen kan begrænses til bestemte vinkategorier og/eller til bestemte produktionsområder, og den kan anvendes på kvbd på anmodning fra en medlemsstat.

(2) Den franske regering anmodede ved brev af 18. december 2001 om, at der indledes en krisedestillation for bordvin produceret i Frankrig. Der blev sendt yderligere oplysninger den 18. og 29. januar 2002.

(3) Produktionen af bordvin i Frankrig var på 21,1 mio. hl i 1998 og på 25,2 mio. hl 1999. Den androg 23,4 mio. hl i 2000, og de seneste skøn for indeværende produktionsår viser en bordvinsproduktion på 22 mio. hl.

(4) Selv om produktionstallene har vist en faldende tendens siden den meget høje produktion i produktionsåret 1999/2000, udviser lagrene i begyndelsen af produktionsåret derimod en meget markant stigende tendens. Lagrene af bordvin lå på 12,853 mio. hl i 1997 og på 12,086 mio. hl i 1998. De androg 10,8 mio. hl i begyndelsen af produktionsåret 1999/2000, 15,5 mio. hl i begyndelsen af produktionsåret 2000/01 og 17,7 mio. hl i begyndelsen af indeværende produktionsår. Især i visse vinområder var udsvinget i lagrene meget betydeligt med stigninger i lagrene af bordvin på over 200 % siden begyndelsen af produktionsåret 1999/2000.

(5) Denne stigning i lagrene har haft en negativ indflydelse på udviklingen i priserne, især for rødvine, der er faldet med ca. 24 % siden begyndelsen af produktionsåret 1999/2000, der var et produktionsår uden megen intervention.

(6) Forbruget af bordvin i Frankrig faldt i produktionsårene 1996/97 til 1998/99 lidt fra ca. 18,3 mio. hl til 17,9 mio. hl. Fra produktionsåret 1998/99 faldt det først til 17,3 mio. hl, og det oplevede ifølge de seneste endnu foreløbige oplysninger et meget betydeligt fald i produktionsåret 2000/01, hvor det faldt til 15,5 mio. hl.

(7) De krisedestillationer, der blev besluttet i produktionsåret 2000/01, havde helt sikkert en positiv indflydelse på priserne og stabiliserede noteringerne i en periode, men viste sig utilstrækkelige over for den betydelige stigning i lagrene, der tynger markedet og forhindrer en sanering af dette.

(8) For at vende denne negative tendens for priserne og salget er det derfor nødvendigt at bringe lagrene af bordvin ned på et niveau, der anses for normalt til at dække markedsbehovet, og således afhjælpe den vanskelige markedssituation. I betragtning af udviklingen i disse lagre i de to sidste produktionsår er det nødvendigt at nedbringe disse lagre til et rimelig niveau, der afspejler behovet for at dække et mere normalt forbrug.

(9) Da betingelserne i artikel 30, stk. 5, i forordning (EF) nr. 1493/1999 stadig er opfyldt, bør der indledes en krisedestillation for en mængde på højst 4 mio. hl bordvin, for at bringe lagrene ned på et acceptabelt niveau. Foranstaltningen er åben for en begrænset periode for at gøre den så effektiv som muligt. Der bør ikke fastsættes en maksimumsmængde, som hver producent kan lade destillere, fordi de oplagrede mængder kan variere meget fra producent til producent og snarere afhænger af salgsresultaterne end af den årlige produktion for hver producent.

(10) Den ordning, der er fastsat i Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår handelsmekanismer(3), senest ændret ved forordning (EF) nr. 2464/2000(4), skal anvendes. Ud over de artikler i nævnte forordning, der henviser til den destillationsforanstaltning, som er fastsat i artikel 30 i forordning (EF) nr. 1493/1999, anvendes andre bestemmelser i forordning (EF) nr. 1623/2000, bl.a. bestemmelserne om levering af alkohol til interventionsorganet og udbetaling af forskud.

(11) Den opkøbspris, som destillationsvirksomheden skal betale producenten, bør fastsættes på et sådant niveau, at problemerne afhjælpes og producenterne får mulighed for at gøre brug af foranstaltningen. Prisen bør dog ikke fastsættes på et så højt niveau, at anvendelsen af destillationsforanstaltningen i artikel 29 i forordning (EF) nr. 1493/1999 skades derved.

(12) Det produkt, der fremkommer ved krisedestillationen, må kun være råalkohol eller neutral alkohol, der skal leveres til interventionsorganet for at forhindre forstyrrelser på det marked for konsumalkohol, som i første række forsynes ved destillation i henhold til artikel 29 i forordning (EF) nr. 1493/1999.

(13) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Den krisedestillation, der er omhandlet i artikel 30 i forordning (EF) nr. 1493/1999, anvendes for højst 4 mio. hl bordvin i Frankrig.

Artikel 2

Ud over bestemmelserne i forordning (EF) nr. 1623/2000, der henviser til artikel 30 i forordning (EF) nr. 1493/1999, anvendes følgende bestemmelser i forordning (EF) nr. 1623/2000 for foranstaltningen i nærværende forordning:

- bestemmelserne i artikel 62, stk. 5, for den pris, der skal betales af det i artikel 6, stk. 2, nævnte interventionsorgan

- bestemmelserne i artikel 66 og 67 for det forskud, der er nævnt i artikel 6, stk. 2.

Artikel 3

Hver producent kan indgå en kontrakt som omhandlet i artikel 65 i forordning (EF) nr. 1623/2000 fra den 1. marts 2002 til den 29. marts 2002. Kontrakten ledsages af bevis for, at der er stillet en sikkerhed på 5 EUR/hl. Kontrakterne må ikke overdrages.

Artikel 4

1. Medlemsstaten fastlægger den nedsættelsessats, der skal anvendes på ovennævnte kontrakter, hvis den samlede mængde i de indgivne kontrakter overstiger mængden i artikel 1.

2. Medlemsstaten træffer de administrative bestemmelser, der er nødvendige for senest den 6. maj 2002 at godkende kontrakterne med angivelse af den anvendte nedsættelsessats og den pr. kontrakt accepterede mængde vin, idet producenten skal kunne opsige kontrakten, hvis mængden nedsættes. Medlemsstaten meddeler inden den 20. maj 2002 Kommissionen, hvilke mængder vin der er anført i de godkendte kontrakter.

3. Vinen skal leveres til destilleri senest den 31. juli 2002. Den fremstillede alkohol skal leveres til interventionsorganet senest den 31. december 2002.

4. Sikkerheden frigives for de leverede mængder, når producenten fører bevis for, at vinen er leveret til destilleri.

5. Hvis der ikke leveres vin, inden fristen udløber, inddrages sikkerheden.

6. Medlemsstaten kan begrænse det antal kontrakter, som en producent kan indgå i forbindelse med destillationen.

Artikel 5

Minimumsopkøbsprisen for vin, der leveres til destillation i henhold til nærværende forordning, er på 1,914 EUR pr. % vol. og pr. hl.

Artikel 6

1. Destillationsvirksomheden leverer det destillerede produkt til interventionsorganet. Produktet har et alkoholindhold på mindst 92 % vol.

2. Interventionsorganet betaler destillationsvirksomheden 2,2812 EUR pr. % vol. pr. hl leveret råalkohol. Destillationsvirksomheden kan modtage et forskud på 1,1222 EUR pr. %vol. pr. hl. Den pris, der rent faktisk betales, nedsættes i så fald med forskuddet.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. marts 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. februar 2002.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 345 af 29.12.2001, s. 10.

(3) EFT L 194 af 31.7.2000, s. 45.

(4) EFT L 331 af 15.12.2001, s. 25.